Preklad
DEKLARÁCIA
PREDSEDOV VLÁD KRAJÍN CEFTA 
Bukurešť, Rumunsko, 16. november 2001

Predsedovia vlád Bulharskej republiky, Českej republiky, Maďarskej republiky, Poľskej republiky, Rumunska, Slovenskej republiky a Slovinskej republiky želajúc si zlepšenie vzájomnej obchodnej spolupráce v rámci Stredoeurópskej dohody o voľnom obchode a podporu ďalšieho rozvoja hospodárskej spolupráce medzi krajinami CEFTA, sa dňa 16. novembra 2001 stretli v Bukurešti, v Rumunsku.

Predsedovia vlád uvítali závery zo zasadnutia Spoločného výboru CEFTA dňa 11. októbra 2001, ktoré sa týkali schválenia začatia rokovaní o prístupe Chorvátskej republiky k CEFTA. Predseda vlády Chorvátskej republiky sa zúčastnil tohtoročného stretnutia predsedov vlád krajín CEFTA ako hosť. 

Predsedovia vlád ocenili, že Stredoeurópska dohoda o voľnom obchode naďalej zohráva významnú úlohu vo vývoji vzájomného obchodu, v hospodárskom  rozvoji strán a v celkovom procese európskej integrácie. 

Predsedovia vlád vyjadrili svoju spokojnosť:

-	s plnením záväzkov všetkými stranami CEFTA vyplývajúcich z harmonogramu liberalizácie obchodu s priemyselnými tovarmi v rámci CEFTA a s vytvorením oblasti voľného obchodu pre tieto výrobky v rámci dohodnutého prechodného obdobia;

-	 s uplatňovaním Doplnkového protokolu č. 9 k Stredoeurópskej dohode o voľnom obchode od 1. januára 2001, ktorý sa týka úpravy pravidiel pôvodu tovaru dohodnutých všetkými krajinami zúčastňujúcimi sa na pan-európskej kumulácii;

-	s výsledkami analýzy o uplatňovaní článku 24 CEFTA, ktorá potvrdila, že právne podmienky pre plnenie záväzkov stanovených v tomto článku sú splnené všetkými stranami;

-	s podpisom Doplnkového protokolu č. 10 o výsledkoch rokovaní o ďalších koncesiách v poľnohospodárskom obchode medzi Maďarskou republikou, Českou republikou a Slovenskou republikou;

-	s podpisom Doplnkového protokolu č. 11, ktorý obsahuje zjednotený text pravidiel pôvodu tovaru dohodnutý medzi krajinami pan-európskej kumulácie a zmeny týchto pravidiel platných od začiatku roku 2002. 

V súvislosti s problematikou poľnohospodárskeho obchodu v rámci CEFTA predsedovia vlád ocenili, že aj keď niektoré problémy stále existujú, výsledky zasadnutia Spoločného výboru zo dňa 11. októbra 2001 vytvorili základ pre ich riešenie bez toho, aby boli poškodené záujmy ktorejkoľvek zo strán. Taktiež bola ocenená práca Podvýboru pre poľnohospodársky obchod, ktorá bola v minulom období zameraná hlavne na hľadanie riešení a navrhnutie odporúčaní. 

Predsedovia vlád zdôraznili úlohu bilaterálnych rokovaní pri zmene bilaterálnych protokolov obsahujúcich koncesie v poľnohospodárskom obchode, pri hľadaní riešení existujúcich ochranných opatrení a pri predchádzaní vzniku nových narušení trhu, ako aj pri ďalšom rozvoji obchodu s poľnohospodárskymi výrobkami. Predsedovia vlád v tejto súvislosti ocenili rozhodnutie Spoločného výboru.

Čo sa týka ďalšieho rozvoja a prehlbovania hospodárskej a obchodnej spolupráce v rámci CEFTA, predsedovia vlád považujú za užitočné vykonávanie nasledovných aktivít:

-	identifikovanie vhodných spôsobov zlepšenia fungovania CEFTA, zahrňujúc monitoring plnenia príslušných záväzkov vyplývajúcich z dohody;

-	intenzifikácia bilaterálnych rokovaní, ktoré sa týkajú vzájomného uznávania certifikátov a výsledkov skúšok, berúc tiež do úvahy vývoj vo vzťahu k EÚ;

-	podpora aktivít propagujúcich obchod a kontaktov medzi obchodnými spoločnosťami a profesionálnymi asociáciami.

Predsedovia vlád vyjadrili nádej, že rokovania o prístupe Chorvátskej republiky k CEFTA budú ukončené počas roka 2002. 

Predsedovia vlád opätovne potvrdili, že CEFTA zostáva otvorená a je pripravená preveriť žiadosti krajín, ktoré spĺňajú požadované kritériá. 

Predsedovia vlád si vymenili stanoviská o budúcnosti CEFTA. Boli prerokované možné vplyvy rozširovania Európskej únie, prístup nových krajín k CEFTA a pokračovanie tradičných vzťahov medzi krajinami CEFTA, ktoré vstúpia do EÚ skôr a tými, ktoré sa stanú členmi Európskej únie v neskoršom období. 

Predsedovia vlád zároveň vyjadrili názor, že výmena informácií medzi krajinami CEFTA o stave ich prístupových rokovaní s EÚ je užitočná a malo by sa v nej pokračovať. 

Predsedovia vlád uvítali rozhodnutie Ministerskej konferencie WTO začať nové kolo multilaterálnych obchodných rokovaní. Počas týchto rokovaní by mali byť záujmy krajín CEFTA náležite brané do úvahy. Úzka spolupráca medzi krajinami CEFTA je v tejto súvislosti želateľná. 

V súvislosti so súčasnými teroristickými útokmi predsedovia vlád jednotne odsúdili takéto konanie a opätovne potvrdili svoju úplnú solidaritu so Spojenými štátmi americkými a vyjadrili svoju pripravenosť a záväzok spolupracovať v boji proti terorizmu. Súčasne zdôraznili potrebu posilniť regionálnu spoluprácu a úspešne implementovať Akčný plán Varšavskej konferencie o boji proti terorizmu, zahrňujúc výmenu informácií s cieľom efektívne bojovať proti terorizmu a organizovanému zločinu. 

Predsedovia vlád sa dohodli, že ďalšie stretnutie predsedov vlád krajín CEFTA sa uskutoční na jeseň roku 2002 v Slovenskej republike.

       	
            Dané v Bukurešti dňa 16. novembra 2001

Za Bulharskú republiku 

Za Českú republiku

Za Maďarskú republiku

Za Poľskú republiku

Za Rumunsko 

Za Slovenskú republiku 

Za Slovinskú republiku